SKRIFTLIG FORESPØRGSEL P-0525/02

af Gian Gobbo (NI) til Kommissionen

(19. februar 2002)

Om: Tobaksdyrkningens fremtid i Europa og regionen Veneto

Der er blevet dyrket tobak i Europa siden 1600-tallet. Den europæiske tobak dyrkes som regel på små landbrug, hvor denne produktion er en familietradition, der er gået i arv fra far til søn. Side om side mod tobakken dyrkes der ofte andre afgrøder, eller der drives kvægbrug, og tobaksdyrkningen bidrager derved til at opretholde et varieret landbrug. Dette er f.eks. tilfældet i regionen Veneto og i særlig grad i provinsen Verona.

130 000 producenter i Europa dyrker tobak, hvilket giver beskæftigelse til ca. 500 000 arbejdstagere, hovedsagelig i Italien, Grækenland, Frankrig og Spanien.

Kommissionen har for nylig stillet forslag om en forordning, som indebærer, at støtten til de europæiske tobaksproducenter afskaffes. Dette skridt vil få denne afgrøde til at forsvinde i Europa og blive en stor fordel for tobaksproduktion og -dyrkning uden for Europa, og det vil i øvrigt ikke få den mindste betydning for cigaretforbruget, eftersom et forbud mod cigaretter ikke påtænkes i en eneste stat i EU.

Vil det efter Kommissionens opfattelse ikke være nyttigt såvel af samfundsmæssige årsager som af hensyn til balancen i landbruget at bevare denne afgrøde, som har eksisteret i flere hundrede år?

Har princippet med hensyn til fællesskabspræference, som var grundlaget for oprettelsen og udviklingen af EU's fælles landbrugspolitik, stadig gyldighed efter Kommissionens opfattelse?

Svar afgivet på Kommissionens vegne af Franz Fischler

(18. marts 2002)

Kommissionen vedtog den 21. november 2001(1) et forslag til Rådets forordning om fastsættelse af præmier og garantitærskler for tobak i blade efter sortsgruppe og medlemsstat for høsten 2002, 2003 og 2004 og om ændring af Rådets forordning (EØF) nr. 2075/92 af 30 juni 1992 om den fælles markedsordning for råtobak(2).

Forslaget ligger på linje med de retningslinjer om den fremtidige støtte til tobaksproduktionen, som Kommissionen fremsatte i sin meddelelse om Den Europæiske Unions strategi for en bæredygtig udvikling, bl.a. med hensyn til nødvendigheden af at ledsage den progressive afvikling af støtten til tobak med foranstaltninger for at finde alternative indkomstkilder og erhvervsaktiviteter for producenterne og de ansatte i sektoren.

Kommissionens beslutning er begrundet ved et ønske om, at landbrugspolitikken skal være i overensstemmelse med EF-traktatens artikel 152, hvor det er fastsat, at der skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter.

Kommissionen er dog klar over de vanskeligheder, som omstillingen af produktionen af råtobak kan støde på, især i visse produktionsområder. Forslaget ændrer derfor visse mekanismer i den fælles markedsordning, bl.a. tobaksfonden, der omformes for at muliggøre finansiering af bl.a. undersøgelser af mulighederne for at omstille tobaksavlerne til andre afgrøder eller erhvervsaktiviteter samt af de første specifikke omstillingsaktioner i produktionsområderne.

Desuden vil den fælles markedsordning blive evalueret inden nye forslag om sektoren. Kommissionen har til hensigt at handle resolut og gradvist for at bevare produktionsområdernes økonomiske og sociale levedygtighed.

(1) KOM(2001) 684 endelig udg.

(2) EFT L 215 af 30.7.1992.